ATP Istanbul
ATP Istanbul ili TEB BNP Paribas Istanbul Open bio je profesionalni muški teniski turnir. Spadao je u kategoriju ATP 250 (pobjednik je dobijao 250 bodova na ATP-ovoj rang-listi). Igrao se na zemljanoj podlozi. To je bio prvi turnir u Turskoj iz serije ATP World Tour. Inauguralno izdanje održano je od 27. aprila do 3. maja 2015, a prvi pobjednik postao je Roger Federer. Igralo se na terenima teniskog kompleksa "Koza World of Sports", koji se promovira kao najveća teniska akademija na svijetu. Centralni teren ima pomični krov i kapacitet 7.500 gledalaca. Dva dodatna terena imaju kapacitet po 1.000 mjesta. Turnir nije bio dugog vijeka – ukinut je nakon izdanja za 2018.